Doom (2016)

Doom er et førstepersonsskytespill fra 2016 utviklet av id Software og gitt ut av Bethesda Softworks. Det er det fjerde spillet i Doom-serien, som startet med DOOM i 1993, mens det forrige spillet i serien var Doom 3 fra 2004. Spillet ble gitt ut verden over 13. mai 2016 for Microsoft Windows, PlayStation 4, og Xbox One. En utgave til Nintendo Switch ble utgitt i november 2017. Spillet bruker id Tech 6-spillmotoren.

Spillet spilles fra et førstepersonssperspektiv, og spilleren tar på seg rollen som en marine som må slåss mot demoniske skapninger fra helvete som har blitt sluppet løs på den koloniserte planeten Mars av en stor organisasjon kalt Union Aerospace Corporation. Spillet spilles raskere enn det Doom 3 gjorde, og er mer på et nivå med Doom og Doom 2, i og med at det spilles raskt og ikke er et survival horror-spill som det Doom 3 var, i tillegg til at det har mer åpne nivåer. I spillet kan man også oppgradere spillfiguren sin, og man har evnen til å utføre «glory kills» på fiender. Spillet støtter også en flerspillermodus over internett, i tillegg til at det har et nivåredigeringsverktøy kalt SnapMap, som ble utviklet av id Software sammen med Certain Affinity og Escalation Studios.

 Handling 
Spillet finner sted i løpet av år 2149, ved et forskningsanlegg på Mars eid av Union Aerospace Corporation. Anlegget blir drevet av Dr. Samuel Hayden, en UAC-forsker og leder for anlegget, hvis personlighet nå bruker en android-kropp etter å ha mistet sin menneskelige kropp på grunn av kreft i hjernen. Forskere ved UAC-anlegget har forsøkt å hente energi fra helvete, en alternativ dimensjon bebodd av demoner, for å løse en alvorlig energi-krise på jorden.

For å få til dette bruker de Argent Tower, som kan suge energi og tillater reiser til og fra Helvete. For å supplere arbeidet deres organiserer Hayden også en rekke ekspedisjoner til Helvete, og bringer demoner og gjenstander tilbake til jorden for nærmere studier. Blant disse gjenstandene var en sarkofag som inneholder Doom Slayer i en Praetor Suit.

Men anlegget blir snart overkjørt av demoner fra Helvete etter at en av Haydens forskere, Olivia Pierce, inngikk en pakt med demonene og bruker Argent Tower for å åpne en portal til Helvete. I desperasjon forsøker Hayden å løslate Doom Slayer fra sin sarkofag for å bli kvitt den demoniske invasjonen og lukke portalen igjen. Doom Slayer returnerer deretter til Mars. Hayden informerer Slayer om The Helix Stone, en gjenstand som brukes til å studere og utnytte energien fra Helvete.

Det ble opprinnelig annonsert som «Doom 4» i 2008, men spillet undergikk en lang utvikling, som førte til at hele prosjektet ble startet på nytt i 2011 og annonsert på nytt som Doom i 2014. Den gamle versjonen ble beskrevet som «Call of Doom», siden den tokk mye inspirasjon fra Call of Duty, mens den nye versjonen ble inspirert av rock and roll. Spillet ble betatestet både av folk som forhåndsbestilte et av Bethesdas andre spill, Wolfenstein: The New Order, og av allmennheten. Mick Gordon komponerte mesteparten av musikken, mens noe av musikken ble komponert av Ben F. Carney, Chris Hite og Chad Mossholder.

Selv om spillet fikk negativ kritikk under betatestingen, så ble Doom godt mottatt av både kritikere og spillere. Enspillerdelen, grafikken og selve spillingen fikk ros, mens flerspillerdelen fikk mesteparten av kritikken. Spillet var det bestselgende spillet i Nord-Amerika og Storbritannia i de første ukene etter det ble sluppet ut, og over 500 000 eksemplarer av spillet ble solgt til PC-er i samme tidsrom.

 Mottagelse 

Doom fikk god kritikk da det ble sluppet ut, og fikk ros for å ha et raskt tempo, god enspillerdel og god grafikk. Kritikk ble hovedsakelig rettet mot flerspillerdelen.  Etter det ble sluppet ut fikk spillet en poengsum på 85/100 for PC og PlayStation 4 og 87/100 for Xbox One på Metacritic, og i motsetning til betaversjonen, fikk den endelige versjonen av spillet gode anmeldelser på Steam.

 Noter 

 Referanser 

 Eksterne lenker 


Kategori:Doom
Kategori:Dataspill fra 2016
Kategori:Dataspill utviklet av id Software
Kategori:Windows-spill
Kategori:PlayStation 4-spill
Kategori:Xbox One-spill
Kategori:Førstepersonsskytespill
Kategori:Nintendo Switch-spill
Kategori:Dataspill utviklet i USA
Kategori:The Game Awards-vinnere